**José "Pepe" Mel Pérez** (s. 28. helmikuuta 1963 Madrid, Espanja) on entinen espanjalainen jalkapalloilija ja nykyinen valmentaja. Maaliskuusta 2024 lähtien hän on toiminut Almerían päävalmentajana.

Jalkapallovalmentamisen ohella Mel harjoittaa kirjoittamista. Hänen esikoisromaaninsa *El mentiroso* ilmestyi lokakuussa 2011.

Pelaajaura
----------

Mel aloitti jalkapalloiluharrastuksensa Real Madridin junioreista, jonne hän liittyi vuonna 1974. Hän ei kuitenkaan koskaan pelaajauransa aikana päässyt tekemään ensiesiintymistään seuran edustusjoukkueessa. Vuonna 1987 Mel siirtyi Real Madrid Castillasta Castellóniin, jossa hän pelasi seuraavat kaksi kautta.

Pelaajauransa parhaat vuodet tilastojen valossa Mel pelasi sevillalaisseura Betisissä, jota hän edusti yhteensä neljän kauden ajan. Otteluita kertyi tältä ajalta yhteensä 112 ja niissä maaleja 50.

Uransa viimeiset vuodet hän edusti Granadaa, Benidormia, Getafea, Angersia ja viimeikseksi Écijaa, jonka jälkeen hän päätti pelaajauransa 35-vuotiaana.

Valmentajaura
-------------

Mel toimi ensi kertaa päävalmentajana vuosi pelaajauransa päättämisen jälkeen, kun hän siirtyi Cosladan peräsimeen. Vuonna 2001 hän siirtyi korvaamaan saarelaisseura Tenerifen jättänyttä Rafael Beníteziä. Kausi 2001–2002 oli Melille ensimmäinen Primera Divisiónissa valmentajana. Joukkue ei onnistunut kauden päätteeksi kuitenkaan säilyttämään sarjapaikkaansa, ja niin Mel sai lähteä päävalmentajan paikalta.

Vuodet 2006–2010 hän toimi madridilaisseura Rayo Vallecanon päävalmentajana, jonka hän onnistui toisella kaudellaan nostamaan sarjaporrasta ylemmäksi Segunda Divisióniin. 15. helmikuuta 2010 hän sai potkut joukkueen peräsimestä huonojen esitysten jälkeen.

Seuraavana kesänä 2010 hänet nimettiin jo pelaajauraltaankin tutuksi tulleen Betisin päävalmentajaksi. Hänen johdollaan Betis voitti kaudella 2010–2011 Segundan mestaruuden ja palasi liigatasolle kahden vuoden tauon jälkeen. Melin ensimmäinen kausi La Ligassa Betis-valmentajana päättyi keskikastiin sijalle 13. Sarjapaikan säilyttäminen riitti seuralle. Kaudella 2012–2013 Mel luotsai Betisin komeasti seitsemänneksi ja joukkue selvisi Eurooppa-liigaan. Sijoitus oli Betisin paras sitten kauden 2004/05 neljännen sijan. Copa del Reyssä seura eteni aina puolivälieriin saakka. Kaudella 2013–2014 esitykset eivät olleet edelliskauden kaltaisia ja 2. joulukuuta 2013 Mel erotettiin päävalmentajan paikalta, jo pitkään jatkuneiden huonojen tulosten takia.

Joulukuun lopulla 2013 kerrottiin, että Mel käy neuvotteluja Englannin Valioliigassa pelaavan West Bromwichin kanssa. 27. joulukuuta 2013 neuvottelujen kerrottiin päättyneen tuloksettomina.  Lopulta West Brom palasi neuvottelemaan Melin kanssa ja espanjalainen allekirjoitti 9. tammikuuta 2014 puolitoistavuotisen sopimuksen seuran kanssa.  Melin johdolla West Bromin esitykset jäivät todella vaisuiksi ja joukkue voitti vain kolme pelaamastaan 17 ottelusta. Vaikka sarjapaikka säilyi niukasti, ei seurajohto ollut tyytyväinen Melin työhön ja hän sai kauden jälkeen potkut.

20. joulukuuta 2014 Mel palasi takaisin Betisin päävalmentajaksi kauden loppuun asti kestävällä sopimuksella, jossa on lisäksi optio kahdesta seuraavasta kaudesta. Melin johdolla Betis voitti Segunda Divisiónin mestaruuden kaudella 2014/15 ja nousi takaisin Espanjan pääsarjaan.  Kaudella 2015/16 Betisin peliesitykset La Ligassa olivat heikohkoja. Joukkue ajautui kahdeksan ottelun voitottomaan putkeen, mikä johti Pepe Melin potkuihin tammikuussa 2016. 

Pepe Mel palasi valmennustehtäviin yli vuoden tauon jälkeen, kun hänestä tuli helmikuun lopussa 2017 La Ligan hännille vajonneen Deportivo de La Coruñan päävalmentaja. Pepe Melin johdolla Deportivo piristyi ja pelasi maaliskuussa neljä ottelua ilman tappioita, mutta pian joukkue vajosi jälleen tappioiden ja tasapelien kierteeseen. Kauden 10 viimeisestä ottelustaan Deportivo voitti Pepe Melin johdolla vain kaksi, mutta pisteet riittivät sarjapaikan säilyttämiseen viiden pisteen turvin. Kausi 2017/18 lähti Deportivon osalta vaisusti liikkeelle. Pepe Mel sai potkut lokakuun lopulla 2017, kun Deportivo oli liigassa sijalla 17.

Maaliskuussa 2019 Pepe Melistä tuli Las Palmasin päävalmentaja. Hän ei onnistunut nostamaan Las Palmasia pääsarjatasolle, vaan tuloksena oli kaksi yhdeksättä sijaa Segundassa. Tammikuussa 2022 Las Palmas erotti Pepe Melin.

Syyskuussa 2022 Pepe Melistä tuli Segundan putoamiskamppailuun vajonneen Málagan päävalmentaja.

### Meriitit valmentajana

* Segunda División (2): 2011, 2015

Teokset
-------

* *El mentiroso*. Sevilla: Jirones de Azul, 2011.

Lähteet
-------

1. ↑  Mel presenta su primera novela, ’El Mentiroso’  13.10.2011. Marca. Viitattu 13.10.2011. (espanjaksi)
2. ↑  El Tenerife despide a Mel y ficha a Javier Clemente El Mundo. Viitattu 4.2.2011. (espanjaksi)
3. ↑  Pepe Mel, destituido como entrenador del Rayo Vallecano (Arkistoitu – Internet Archive) Globedia. Viitattu 4.2.2011. (espanjaksi)
4. ↑  Pepe Mel, nuevo entrenador del Betis (Arkistoitu – Internet Archive) Sevilla Actualidad. Viitattu 4.2.2011. (espanjaksi)
5. ↑  Pepe Mel, destituido Marca. Viitattu 2.12.2013. (espanjaksi)
6. ↑  West Brom: Pepe Mel ruled out as search for new manager continues BBC Sport. Viitattu 10.1.2014. (englanniksi)
7. ↑  West Brom name Mel as head coach as Spaniard replaces Clarke at the Hawthorns Mail Online. Vittattu 10.1.2014. (englanniksi)
8. ↑  West Brom gibt Mel den Laufpass Kicker. Viitattu 13.5.2014. (saksaksi)
9. ↑  Mel, nuevo entrenador del Betis Marca. Viitattu 21.12.2014. (espanjaksi)
10. ↑  Real Betis win promotion to Primera Division after Alcorcon victory Sky Sports. Viitattu 15.1.2016. (englanniksi)
11. ↑  Betis part company with coach Pepe Mel La Liga. Viitattu 16.1.2016. (englanniksi)
12. ↑  Oficial: Pepe Mel, nuevo entrenador del Deportivo Eurosport. Viitattu 18.3.2017. (espanjaksi)
13. ↑  Primera Division table ESPN. Viitattu 1.6.2017. (englanniksi)
14. ↑  El Real Club Deportivo rescinde el contrato de Pepe Mel Deportivo. Viitattu 17.11.2017. (espanjaksi)
15. ↑  Pepe Mel, nuevo entrenador de la UD Las Palmas UD Las Palmas. Viitattu 1.4.2019.(espanjaksi)
16. ↑  Pepe Mel no continuará en el banquillo de la UD Las Palmas UD Las Palmas. Viitattu 10.11.2022. (espanjaksi)
17. ↑  Pepe Mel named as new Málaga CF coach Málaga CF. Viitattu 10.11.2022. (englanniksi)

Aiheesta muualla
----------------

* Pepe Melin pelaajauran tilastot BDFutbol-sivustolla (englanniksi)
* Pepe Melin valmentajauran tilastot BDFutbol-sivustolla (englanniksi)
* Pepe Melin esittely Weltfussball-sivustolla (saksaksi)

|  |  |  |
| --- | --- | --- |
| Edeltäjä:**Félix Barderas** | **Getafen päävalmentaja**2002–2003 | Seuraaja:**Josu Uribe** |

|  |  |  |
| --- | --- | --- |
| Edeltäjä:**Víctor FernándezJuan Merino** | **Betisin päävalmentaja**2010–12/201312/2014–1/2016 | Seuraaja:**Juan Carlos GarridoJuan Merino** |

|  |  |  |
| --- | --- | --- |
| Edeltäjä:**Steve Clarke** | **West Bromwichin päävalmentaja**1–5/2014 | Seuraaja:**Alan Irvine** |

|  |  |  |
| --- | --- | --- |
| Edeltäjä:**Gaizka Garitano** | **Deportivo de La Coruñan päävalmentaja**2–10/2017 | Seuraaja:**Cristóbal Parralo** |

|  |  |  |
| --- | --- | --- |
| Edeltäjä:**Paco Herrera** | **Las Palmasin päävalmentaja**3/2019–1/2022 | Seuraaja:**García Pimienta** |

|  |  |  |
| --- | --- | --- |
| Edeltäjä:**Pablo Guede** | **Málagan päävalmentaja**9/2022– | Seuraaja:**–** |

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Israel

 |

 |